Vinnarin mikukvøldið kann veruliga krøkja seg fastan í oddin, nú vit fara undir seinasta triðingin av Effo-deildini Tað líkist einum veruligum oddabraki, tá vit mikukvøldið fáa eina undanfrumsýning av steypafinaluni í føroyskum mansfótbólti. NSÍ hevur stóran part av árinum verið partur av oddinum, og seinastu góðu vikurnar hava teir gulu líkist einum tí mest seriøsa FM-kanditatinum. Hinvegin hava vit heldur einki at smæðast um í løtuni. Seks sigrar á rað hava sent okkum heilt nær heiðursmerkjaplássunum, og tí kunnu vit nú eisini veruliga bíta okkum fastar í so máta. Og hagtølini undan dystinum eru hugaligur lesnaður hjá okkum. Gaman í fekk NSÍ heldur heppið ein javnleik móti okkum fyrr í ár, men vanliga hava vit gott tak á vespunum her í Gundadali, og vónandi verður tann veruleikin ikki pettið øðrvísi mikukvøldið.